**בראשית א-ה: התהוות העולם**

כל תרבות מעבירה מדור לדור את סיפורי ראשיתה, תיאור בריאתה. סיפורי בריאת העולם בספר בראשית פותחים את ספר הספרים, ומפורסמים בעולם כולו.

יחידת הלימוד הראשונה בפרויקט 929 תואמת כמעט במדויק את פרשת השבוע הראשונה, פרשת בראשית. היא נפתחת בתיאור בריאת העולם, על כפל גרסאותיו, מובילה את הקורא לצדו של האדם הראשון בגן עדן ובגירוש ממנו, וצופה במעשה קין והבל. זוהי פרשה שניתן וכדאי להשתהות על פרטי-פרטיה, אך דף לימוד זה מציע דווקא להקיפה במבט כולל, שנוגע בשלושת סיפוריה העיקריים: בריאת העולם, גן העדן והגירוש ממנו, קין והבל. דף הלימוד בנוי מפתיחה וסיום כלליים, וביניהם מוקדשת לכל אחד מן הסיפורים יחידה קצרה.

אתגר ההנחיה בדף זה טמון במציאת האיזון הנכון לכל מנחה ולכל קבוצה בין הרחבה ומיקוד. חמשת הפרקים שבהם עוסק דף הלימוד יכולים לפרנס דפי לימוד רבים, אך כאן הם מתכנסים יחד לרצף לימוד המשכי. הלימוד יתעכב על כל אחד מהסיפורים אך יציע גם מבט רחב על כל חמשת הפרקים. נציע ללומדים לחפש קווי מתאר משותפים בין הסיפורים, מבלי לאלץ את הסיפורים השונים להפוך ליחידת לימוד אחידה. לפיכך, הפתיחה והסיום יאפשרו מבט כללי רחב, וביניהם יוקדשו היחידות בכל אחד מן הסיפורים כשלעצמו: בריאת העולם, גן עדן והגירוש ממנו, קין והבל.

מנחים המעוניינים לקשור באופן הדוק יותר בין הסיפורים, יכולים ללמוד כל יחידה מתוך זיקתה לרצף פרקיה. להלן מוטיבים שונים שדרכם אפשר לשזור את הסיפורים לרצף בעל משמעות:

* הדף פותח בשאלת המתח ש**בין כאוס לסדר**. סיפור הבריאה נפתח בתוהו ובוהו וממשיך בתהליך בריאה מסודר ומובנה, שזור בנוסחאות וחזרות המדגישות את עקביותו ומלאותו. ואולם, דומה שלאחר הבריאה הסדר מופר ומשתנה שוב ושוב: עץ הדעת שנקטף ונאכל, הגירוש בעקבותיו, הרצח והנדודים. האם באמת הפרת הסדר היא קלקול מיותר? בסיום נחזור לעסוק בטעויות ונציע מבט מפויס ומחויך על הפרות הסדר.
* **התבונה** נדמית כייחודית לאדם הראשון בבריאתו וחשיבותה ניכרת גם בסיפור אכילת פרי עץ הדעת והגירוש מגן עדן. מהו מקומה בסיפור קין והבל?
* בבריאת העולם בולטת ייחודיות **הבריאה במאמר**. חטא גן עדן מתואר אף הוא בעזרת הדיבור והמילים, כרצף דיאלוגים החושפים לאוזני הקורא את החטא ועונשו. בסיפור קין והבל יש מקום למילים ולדיאלוג, ובתוכן בולטת השתיקה והאלם בפסוק המפורסם "וַיֹּאמֶר קַיִן אֶל הֶבֶל אָחִיו וַיְהִי בִּהְיוֹתָם בַּשָּׂדֶה וַיָּקָם קַיִן אֶל הֶבֶל אָחִיו וַיַּהַרְגֵהוּ" (בראשית, ד, ח). מהו מקומן של המילים ושל יכולת הדיבור בסיפורי בראשית?

כאמור, שאלת החיבור בין הפרקים נתונה להכרעת המנחה בהתאם לאופי קבוצתו. ניתן לבחור אחד או יותר מן המוטיבים המוצעים לעיל, וללמוד את רצף הדף מתוך זיקה אליו כמפתח לכל אחד מן הסיפורים ולחיבורם יחד. לצד זאת, ניתן גם להתמקד בכל אחד מן הסיפורים כשלעצמו ולשאול את המשתתפים אודות חיבורם זה לזה רק בסיום.

**פתיחה**

בפתח הלימוד נזמין את המשתתפים לחשוב על ההתחלות בחייהם. מה מאפיין אותן? מהי חשיבותן? אילו תחושות נלוות אליהן?

מתוך השיחה הכללית על התחלות אישיות, נעלה לדיון את המתח שבין כאוס וסדר בכלל, ובזמנים של יצירה והתחלה בפרט.

\*\*\*

1. **בריאת העולם**

היחידה הראשונה עוסקת בבריאת העולם. בפתח הלימוד נבחנים ימי הבריאה המתוארים בפרק א', המשכו עוסק ב"בריאה במאמר" וסיומו יוצר גשר בין נוסחאות הבריאה של יוצר העולם לשאלה על-אודות תחושות המשתתפים בתום יצירה.

צר המקום מלהכיל בדף היבטים נוספים, העולים בפרקי הבריאה. ניתן להעלותם על-פי רצון המנחה ואופי קבוצתו. לדוגמה, כדאי לשאול את המשתתפים על **ההבדלים הבולטים בין שני סיפורי הבריאה** (למשל, לבקש מהם לצייר את ההבדל שבין האדם הראשון שנברא בצלם אלוהיו, לאדם בפרק ב' שגופו נילוש מן האדמה ואלוהיו נופח, באופן כה אינטימי, נשמת חיים באפו. בעקבות התיאור ניתן לשאול את המשתתפים איזו דמות אדם קרובה יותר לעולמם.

נושא נוסף שהדף אינו מתייחס אליו הוא למשל, השאלה מה היה ומה לא היה **טרם בריאת העולם**. הדיון יכול להתבסס על פסוקי המקרא, על מסורות שונות, ובעיקר על חוויה אישית של הלומדים - מהם צרכיהם טרם היצירה, טרם העשייה, מה צריך שיהיה או שייעדר על-מנת לברוא וליצור?

\*\*\*

1. **גן עדן**

יחידת הלימוד השנייה עוסקת בגן העדן, בפרי עץ הדעת ובגירוש. בעקבות הפסוק נברר עם המשתתפים מהו "פיקחון העיניים" - האם הוא החטא או עונשו? מה מוביל בחייהם לפיקחון עיניים ולתבונה?

הציטוט החותם יחידה זו מובא מן הספר **הבוקר הראשון בגן עדן** של אלאונורה לב, ומאפשר להעלות את שאלות הבחירה והטעויות, המניעים והסיבות, והמתח בין מודעות לתמימות.

**\*\*\***

1. **קין והבל**

היחידה הסיפורית השלישית והאחרונה מגוללת את סיפורם המר של האחים קין והבל. הלימוד בדף מתמקד ב"אות קין". נברר עם המשתתפים את משמעות אות קין העולה מן הפסוקים, ונקרא מדרש ולאחריו ציטוט מספרו של הרמן הסה, **דמיאן** כדי לפתח דיון בשאלה מהו אות קין ומה דעת המשתתפים עליו.

גם בסיפור זה ישנם היבטים רבים שדף הלימוד אינו יכול לפרטם, אך עשויים לעלות בקבוצות השונות. מי שרוצה להדגיש בסיפור קין והבל ובסיפור גן עדן את התשובה השקרית / המתחמקת של האדם לאלוהיו, יכול להזכיר את הציטוט המפורסם הבא (שאינו מובא בדף):

"זכור:

לילד מותר פעם אחת לשקר, לכפות, להוציא במרמה, לגנוב. אין לו רשות לשקר, להוציא במרמה, לכפות, לגנוב – בתמידות.

אם אף פעם לא ניסה את כשרונו, בתורת ילד, להוציא את הצימוקים מן העוגה, לאכלם בסתר – לא יהיה ישר, לכשיתבגר."

(יאנוש קורצ'אק, **כיצד לאהוב ילדים**, הקיבוץ המאוחד תשל"ד, עמ' 65)

נקודות להרחבה שאינן מופיעות בדף:

* לאחר גירוש קין מתוארת לידת קין את **חנוך, ובניית עיר**. דמותו של חנוך, התהלכותו את האלוהים והסתלקותו כי איננו – הסעירו פרשני מקרא רבים. לצד דמותו של חנוך ופרשנויותיה, ניתן לשאול את המשתתפים אודות העיר ומקומה, ברצף תיאור המקרא ובחייהם.
* המשך פרק ה' מגולל רשימה גנאולוגית ארוכה, שדף הלימוד אינו מתייחס אליה. על-פי שיקולי המנחה ולאור ההתאמה לקבוצתו ניתן לבחון את מקומה ותפקידיה. ניתן לצטט, למשל, את הפרשנות המפורסמת: "עשרה דורות מאדם עד נח, להודיע כמה ארך אפים לפניו, שכל הדורות היו מכעיסים ובאים, עד שהביא עליהם את מי המבול" (משנה אבות, ה, ב)

 **לסיום [/על טעויות ודברים נהדרים]**

בסיום הלימוד נסגור מעגל ונשוב לעסוק במחשבה כללית על כאוס וטעויות. הדיאלוג מהסרט "הרובוטריקים 4" בין אופטימוס פריים מנהיג הרובוטריקים והגיבור האנושי, מוביל אותנו למבט כללי על פרקי הראשית ועל ה"טעויות" שעושים הגיבורים האנושיים מיד עם בריאתם. האם הן אכן טעויות? ושמא הן מובילות ל"דברים נהדרים"?

לצד האדם ניתן לשאול על אלוהיו: האם אמנם הדברים "יצאו משליטה" או אולי "לכך התכוון המשורר"? ואולי ניתן לבחון גם בפעולתו "טעויות"? האם הן מובילות ל"דברים נהדרים"?

נשוחח עם המשתתפים על הקווים המחברים, אם ישנם, בין הסיפורים ביחידה זו. סוגיית המתח שבין סדר לכאוס, מקומה של התבונה, ויכולת המילים מול היעדרן – אלו הן רק דוגמאות להיבטים השוזרים יחד את סיפורי הראשית.